Á m̀bú miǹtɛd mínyi ai məwóm mwom anə́ bɔ́n bə́ Ísraɛ̂l bə́ ngásɔ́ á sí yǎ Égîptɛn, á ḿbū nyinǎ yā édzóē Salomóŋ á Ísraɛ̂l, á ngɔn Ziw yǎ é nə̄ ngɔn bɛ̌, ńdɔ a ngátádi lóŋ ndá Ǹtondôbə. 2É ndá ńkūkúmá Salomóŋ á ngālóŋ ású Ńtondôbə é ngábə́ mongolo mə́ mɔ́ mə̄wóm mə́saman áyǎb, mongolo mə́ mɔ́ mə̄wóm mə́bɛ̄ á ndam, mongolo mə́ mɔ́ mə̄wóm mə́bɛ̄ ai mə́tán á ńkóŋ. 3M̀bɛ́ sí yā ńsəŋ ndá ó ngábə́ mongolo mə́ mɔ́ mə̄wóm mə́bɛ̄ áyǎb, ǹtíé ḿbɔ̄g anə́ ndam ndá, awóm mongolo mə́ mɔ́, édɔg ású ndá. 4A ngábɔ bəwúndī yā ndá ai miǹloŋán məkǎŋ. 5A ngálóŋ fə ḿfág yǎ ḿfim ndá eyáá é kiligan á mim̀fim mí ndá, émí yā Tə́mpɛl émēn ai étǔn yā éki étēde; a ngálóŋ fə bitun mə́ndá ḿbomoná á məfəfə́l. 6É ndá yǎ sí é ngābə́ ndam mongolo mə́ mɔ́ mə́tán, é ndá yǎ á zə̄zǎŋ é ngābə́ ndam mongolo mə́ mɔ́ mə́saman, ényí lāla e ngábə́ ndam mongolo mə́ mɔ́ zamgbál; amú ḿbomoná yǎ átān ndá á ngábə́ təge tsâba ai m̀fim ḿból yə̄ nâ mim̀bóŋ yǎ ńkaŋala mí zā nyíí á mim̀fim mí Tə́mpɛl. 7Bə́ ngálóŋ Tə́mpɛl ai məkɔ́g, təge wóg édǔŋ hámaŋ, tɔ ofág, tɔ ekpəlé ékie dzyá á Tə́mpɛl ábōg bə́ ngábə́ bə́ lóŋō nyé. 8Anyíí yā é ndá yǎ sí á ngábə́ ákǔg yā ḿbɔ̄ ńnōmō Tə́mpɛl, o wulugu á bəzitə́b nə́ ó kwí é ndá yǎ á zə̄zǎŋ, a kódógo á ndá yǎ á zə̄zǎŋ á kwî ényí lāla. 9Ńdɔ a ngálóŋ Tə́mpɛl, a mana mə̄lóŋ yǎ étēde. A ngálóŋ ńdǐl yā ndá étēde ai mim̀bóŋ ai məbám mə́ kɛ́dar. 10A ngábɔ mə̄lóŋ mə́ bāā á ńgūmā ndá ósə, ndá ésə ǹkóŋ mongolo mə́ mɔ́ mə́tán, e ngábə́ é ladá ai ndá ai məbám yā élé kɛ́dar. 11Ńdɔ́ ebúg Ńtondôbə é ngákwí ábə Salomóŋ nâ: